Nuwe Covid-19-reëls vir skole, diegene wat positief toets  (Foto: EMMANUEL CROSET/AFP) Diegene wat positief toets vir Covid-19 maar geen simptome toon nie hoef te nie meer te isoleer nie. Daar is Maandag ŉ spesiale kabinetvergadering gehou waartydens wysigings aan vlak 1 van die inperking goedgekeur is. Dit nadat die nasionale koronavirusbevelsraad en die presidensiële koördineringsraad vergader het. Leerders van hoërskole, laerskole en spesiale skole kan terugkeer na daaglikse bywoning en die vereiste van sosiale distansiëring van 1 m tussen leerders is ook opgehef. Diegene wat positief toets met simptome hoef nou net vir sewe dae in plaas van tien dae te isoleer en kontakte hoef nie te isoleer nie tensy hulle simptome ontwikkel. Die ministers van gesondheid en basiese onderwys sal in die komende dae voorskrifte rakende die veranderinge uitreik. Mondli Gungubele, minister in die presidensie, het in ŉ verklaring gesê die beweegrede vir die wysigings is gegrond op die proporsie mense met immuniteit teen Covid-19 wat aansienlik toegeneem het en wat in verskeie opnames 60-80% oorskry het. Volgens die departement van gesondheid het die vierde vlaag landwyd tot ŉ einde gekom.